## Miguel Barrachina: “Les actuacions del Consell per a millorar i enfortir les infraestructures hidràuliques del Baix Segura reflectixen el nostre compromís amb la comarca”

*** El conseller d’Agricultura ha afirmat que la Generalitat destina 21,2 milions d’euros a la millora i consolidació de la xarxa d’infraestructures hidràuliques per a reg
* També ha assenyalat que s’han mobilitzat 13,5 milions d’euros per al Pla d’ajudes al Baix Segura fase 2, 4,1 milions destinats a obres de condicionament a San Fulgencio i 3,6 milions del Mecanisme de recuperació i resiliència
* “Barallarem fins a l’última gota d’aigua que necessiten els regants de la província d’Alacant i que ens ha negat reiteradament el Govern de Pedro Sánchez”, ha assegurat Miguel Barrachina**

El conseller d’Agricultura, Aigua, Ramaderia i Pesca, Miguel Barrachina, ha destacat “el compromís ferm del Consell per a garantir el desenrotllament i la modernització de les infraestructures hidràuliques al Baix Segura”, i ha subratllat “que s’han destinat 21,2 milions d’euros a la millora i consolidació de la xarxa d’infraestructures de reg, en benefici directe dels regants i agricultors de la comarca”.

Barrachina ha fet estes declaracions després de visitar les actuacions de la fase II de les obres de la xarxa d’infraestructures per a reg del Baix Segura a Los Montesinos, Rafal i Orihuela.

“El Consell està plenament compromés amb el Baix Segura, i les nostres actuacions en la millora de les infraestructures hidràuliques són una mostra clara d’això. Continuarem treballant per a assegurar que l’aigua arribe als qui la necessiten, com hem fet des del primer dia”, ha afirmat Barrachina.

En este sentit, Barrachina ha detallat que, dins de les inversions executades, el Consell ha mobilitzat 13,5 milions d’euros a través del Pla d’ajudes al Baix Segura fase 2, per a la modernització d’infraestructures de reg que tenen com a objectiu incrementar l’eficiència en l’ús de l’aigua, optimitzar el sistema de regadiu, promoure l’estalvi hídric i preparar la zona per a fer front a possibles inundacions i futures riuades amb una millora de l’evacuació.

A més, ha assenyalat que es duran a terme intervencions en diverses infraestructures, com l’arrova de San Bartolomé a Orihuela i Rafal; o l’assarb de La Gralla, l’assarb de Las Fuentes, l’assarb de Los Caballos, la séquia d’Alquibla i la séquia Molina a Orihuela. També es treballarà en la séquia Nueva i la séquia Palacios de Formentera del Segura, l’assarb de Piedra Horadada a Callosa de Segura, el canal del Canalillo a Albatera i Crevillent, el canal de 1a a 2a elevació de Regs de Llevant a Elx i l’assarb de Cebada Aguas Vivas a Dolores.

Així mateix, el conseller ha subratllat els 4,1 milions d’euros destinats al projecte de condicionament i millora de les infraestructures hidràuliques de regadiu dels municipis de San Fulgencio, Crevillent, Catral i Orihuela.

Miguel Barrachina també ha assenyalat que el Baix Segura comptarà amb 3,5 milions d’euros provinents del Mecanisme per a la recuperació i resiliència, gestionats per la Generalitat, destinats a la rehabilitació, el condicionament i la millora de les infraestructures hidràuliques. Estes inversions estan orientades a incrementar l’eficiència en l’ús de l’aigua i a preparar la zona enfront de possibles inundacions a Jacarilla, San Fulgencio, Callosa de Segura i Elx, entre altres localitats.

Estes inversions i actuacions demostren “el compromís del Govern de Carlos Mazón amb el Baix Segura i amb la millora de les condicions dels regants i agricultors, que han patit durant anys la falta d’atenció a una necessitat tan bàsica i necessària com l’aigua”.

Finalment, Barrachina ha reiterat la defensa de l’aigua per als regants de la província d’Alacant, remarcant que “barallarem fins a l’última gota d’aigua que necessiten els regants de la província d’Alacant i que ens ha negat reiteradament el Govern de Pedro Sánchez”.

Fecha: 27/01/2025